קבוצות הכדורגל הישראליות במפעלים האירופיים

ההתמודדויות במפעלים האירופאים השונים בכדורגל החלו בשנת 1956, והקבוצות הישראליות משתתפות בהן החל מעונת 1992/1993.

היסטוריה

החל מעונת 1992/1993 החלו להשתתף גם קבוצות ישראליות בגביעי אירופה השונים (גביע האלופות, גביע אופ"א וגביע אירופה למחזיקות גביע בזמנו) כאשר הקבוצות הראשונות שזכו להשתתף היו מכבי תל אביב במוקדמות ליגת האלופות והפועל פתח תקווה שהשתתפה בגביע אירופה למחזיקות גביע. בעונת 1994/1995 הייתה הפועל באר שבע לקבוצה הראשונה שהשתתפה בגביע אופ"א.
בעונת 1993/1994 הייתה מכבי חיפה לקבוצה הראשונה שעברה בהצלחה את הסיבוב הראשון בטורניר אירופי כשהעפילה לשמינית גמר הגביע למחזיקות גביע. בעונת 1998/1999 חיפה העפילה לשלב רבע הגמר של הגביע למחזיקות גביע, לאחר שניצחה בין היתר את קבוצת הפאר הצרפתית פריז סן-ז'רמן, והייתה לקבוצה הישראלית הראשונה שהגיע לשלב זה בטורניר אירופי. באותה שנה אוחד גביע המחזיקות עם גביע אופ"א, והקבוצות הפסיקו להשתתף בו.
בעונת 2001/2002 הפועל תל אביב הגיעה להישג הטוב ביותר בגביע אופ"א, שלב רבע הגמר, והשוותה את הישג השיא של חיפה מגביע מחזיקות הגביע. במהלך הטורניר, שכונה בתקשורת הישראלית "המסע המופלא", הדיחה הפועל קבוצות בעלות שם כדוגמת פארמה, צ'לסי, לוקומוטיב מוסקבה, ונעצרה רק לאחר הפסד למילאן, וגם זאת לאחר שניצחה אותה בראשון שבין שני המשחקים שביניהן, אף על פי שנאלצה לוותר על הביתיות באותו משחק.
עד לעונתו האחרונה של גביע אופ"א בעונת 2008/2009 הצליחו קבוצות ישראליות להעפיל אל שלב הבתים שלו ארבע פעמים. מכבי פתח תקווה הייתה הראשונה בעונת 2005/2006 לאחר שהדיחה את באסקימי המקדונית ואת פרטיזן בלגרד הסרבית. הפועל תל אביב הגיעה להישג זה פעמיים, בעונת 2006/2007, בה גם העפילה לשלב 32 האחרונות והודחה על ידי גלאזגו ריינג'רס, ובעונת 2007/2008. מכבי חיפה הגיעה להישג זה פעם אחת, בעונת 2006/2007, בו העפילה לשלב שמינית הגמר לאחר ניצחון על צסק"א מוסקבה, לפני שהודחה על ידי אספניול. הפועל תל אביב הייתה הקבוצה הישראלית האחרונה לשחק במפעל לפני ביטולו, כשהפסידה 2-1 לקבוצת סנט אטיין בסיבוב הראשון של עונת 2008/2009.
לקראת עונת 2009/2010 עבר גביע אופ"א מיתוג מחדש והחל להיקרא הליגה האירופית. הקבוצות הראשונות להשתתף בו היו הפועל תל אביב, מכבי נתניה ובני יהודה, אך רק הפועל תל אביב העפילה לשלב הבתים באותה העונה. בשלב הבתים סיימה הפועל במקום הראשון לאחר ניצחונות על המבורג, סלטיק וראפיד וינה. וכבר בעונה הראשונה של הליגה האירופית עברה את שלב הבתים והפכה לישראלית הראשונה שעושה זאת, אך הודחה בשלב הנוקאאוט על ידי רובין קאזאן. בעונת 2011/2012 העפילו לראשונה 3 קבוצות ישראליות שונות לשלב הבתים של הליגה האירופית בו זמנית. קבוצות הפועל ומכבי תל אביב ומכבי חיפה שנשרה למפעל לאחר שהודחה ממוקדמות ליגת האלופות. בעונת 2012/2013 הפועל תל אביב השלימה העפלה רביעית רצופה לשלב הבתים במפעל אירופאי, ואליה הצטרפה גם עירוני קריית שמונה לאחר שנשרה ממוקדמות ליגת האלופות. בעונת 2013/2014 הצליחה מכבי תל אביב להעפיל משלב הבתים של הליגה האירופית, לאחר ניצחונות על פרנקפורט ובורדו, לשלב 32 האחרונות של המפעל בו הודחה על ידי פ.צ. בזל.
בעונת 2016/2017 עלו שתי קבוצות ישראליות לשלב הבתים של הליגה האירופית: מכבי תל אביב שהוגרלה בבית עם זניט סנט פטרבורג, אלקמאר ודאנדלק והפועל באר שבע שהוגרלה בבית עם אינטר, סאות'המפטון וספרטה פראג.
שלוש קבוצות ישראליות העפילו לשלב הבתים של ליגת האלופות. מכבי חיפה הייתה הקבוצה הראשונה בעונת 2002/2003 וחזרה על הישגה שנית בעונת 2009/2010. מכבי תל אביב הייתה הקבוצה השנייה בעונת 2004/2005 וחזרה על הישגה שנית בעונת 2015/2016, ויריבתה העירונית הפועל תל אביב הייתה הקבוצה הישראלית השלישית בעונת 2010/2011.